বাংলায় কোনপথে ঘুরে দাঁড়াবে সিপিএম? উত্তরের খোঁজে অভিনব সমীক্ষা শুরু করলেন নতুন সাধারণ সম্পাদক। প্রতিটি রাজ্য কমিটিতে পৌছেছে ছাপানো প্রশ্নপত্র। সদস্য থেকে সংগঠন, ভোটব্যাঙ্ক থেকে লেভি। জানতে চাওয়া হয়েছে যাবতীয় তথ্য।  
 ওয়েব ডেস্ক: বাংলায় কোনপথে ঘুরে দাঁড়াবে সিপিএম? উত্তরের খোঁজে অভিনব সমীক্ষা শুরু করলেন নতুন সাধারণ সম্পাদক। প্রতিটি রাজ্য কমিটিতে পৌছেছে ছাপানো প্রশ্নপত্র। সদস্য থেকে সংগঠন, ভোটব্যাঙ্ক থেকে লেভি। জানতে চাওয়া হয়েছে যাবতীয় তথ্য।   ৩৭ বছর পর আবার প্লেনাম সিপিএমে। ১৯৭৮ শালকিয়া প্লেনামে হিন্দি বলয়ে সংগঠন বিস্তারে লক্ষ্য নেওয়া হয়। চার দশকে সেই পথে এক পাও এগোয়নি সিপিএম। বরং একসময়ের ঘাঁটিতেই এখন অস্তিত্বের সঙ্কট। নভেম্বরের কলকাতা প্লেনামের লক্ষ্য তাই এবার অনেক বাস্তবমুখী।  প্লেনামে সিদ্ধান্ত নেওয়ার আগে দলের সাংগঠনিক হাল বুঝে নিতে চাইছেন নতুন সাধারণ সম্পাদক। সেই লক্ষ্যে আয়োজন করেছেন অভিনব সমীক্ষার। রীতিমতো ছাপানো প্রশ্নপত্র পৌছেছে দলীয় নেতাকর্মীদের কাছে। দল চালায় কর্মীরাই। শক্তি মাপতে তাই একেবারের প্রাথমিক স্তরের কর্মীদের নিষ্ঠা ও যোগ্যতাকেই মেপে নিতে চাইছে কেন্দ্রীয় নেতৃত্ব। জানতে চাওয়া হয়েছে, প্রাথমিক সদস্য সম্পর্কে যাবতীয় তথ্য, দলীয় সংবিধান ও কর্মসূচি পড়েননি এমন সদস্যের সংখ্যা, জেলা ও রাজ্য কমিটিগুলির সদস্য সম্পর্কে তথ্য, সর্বক্ষণের কর্মী বা হোলটাইমারদের সম্পর্কে বিস্তারিত তথ্য, গণ সংগঠনগুলির সদস্য সংক্রান্ত তথ্য। রাজ্য, জেলা ও শাখা কমিটিতে দলের বৈঠকে উপস্থিতির  হার ও অনুপস্থিতির কারণ কী? আয় নিয়ে সঠিক তথ্য দলকে দিচ্ছেন কি নেতাকর্মীরা? প্লেনামের আগে নজর দেওয়া হচ্ছে লেভি আদায়ের ওপরেও। জানতে চাওয়া হয়েছে, কেন্দ্রীয় কমিটি স্থির করে দেওয়া রেটে সর্বত্র লেভি সংগ্রহ করা হয় কি? গত তিন বছরে জেলা ও রাজ্যস্তরে মোট কত লেভি সংগ্রহ করা হয়েছে? সংগৃহীত লেভি কীভাবে বিভিন্ন কমিটিতে ভাগ করে দেওয়া হয়েছে? জেলা ও ব্লকস্তরে সাংগঠনিক পরিকাঠামোও বাজিয়ে নিতে চাইছে সিপিএম। প্রশ্নপত্রে রয়েছে,  জেলা প্রশাসনিক স্তরে দলের উপস্থিতি (জেলা, পঞ্চায়েত সমিতি, জেলা পরিষদ)।
পার্টি অফিসগুলি কী অবস্থায়? ক'টিতে টেলিফোন, ইন্টারনেট রয়েছে? নির্বাচিত জনপ্রতিনিধি কারা? কেমন ভোট পেয়েছেন? অন্তর্বর্তী নির্বাচনগুলিতে দলের ভোট প্রাপ্তির হার কেমন? দলের গণ সমর্থনের ভিত কী অবস্থায়? সেই ভিত ক্ষয় পেয়েছে কি? ক্ষয় পেলে কেন পেয়েছে? শ্রমজীবী মানুষের বিভিন্ন শ্রেণিতে (কৃষক, শ্রমিক, মধ্যবিত্ত) দলের প্রভাব কেমন? সংগঠনে মহিলা, সংখ্যালঘু, আদিবাসী ও দলিত সদস্যের সংখ্যা বাড়াতে কী বিশেষ ব্যবস্থা প্রয়োজন? বাংলা মূল লক্ষ্য হলেও, দলের প্রতিটি রাজ্য কমিটিতে পৌছেছে এই প্রশ্নপত্র। ১৫ অগাস্টের মধ্য উত্তর পৌছে দিতে হবে কেন্দ্রীয় নেতৃত্বের কাছে। পলিটব্যুরো ও কেন্দ্রীয় কমিটির বৈঠকে তৈরি হবে চূড়ান্ত রিপোর্ট। যার ভিত্তিতে নভেম্বরে কলকাতা প্লেনামে মিলিত হবে CPI(M)।